Nog ŉ skokvonds in weste van PtaArgieffoto: Nico Strydom Skaars vier dae nadat ŉ skokkende ontdekking Vrydag in die weste van Pretoria gedoen is, het inligting oor ŉ soortgelyke voorval in die omgewing bekend geword. Maroela Media het Vrydag berig vullisverwyderaars was besig om vullis uit vullisdromme by ŉ studenteblyplek in Philip Nel-park te laai toe ŉ werker ŉ fetus ontdek het wat in ŉ handdoek toegedraai was. Die bestuurder van die vullistrok en die werkers het die polisie ontbied. Die fetus was tussen ses tot agt maande ver ontwikkel en is op die toneel dood verklaar. Konst. Mandlakayise Zwane, polisiewoordvoerder, het Dinsdag gesê nóg ŉ fetus is Vrydag omstreeks 10:30 oorkant die Pretoria-Wes-polisiestasie gevind. “Die fetus is deur verbygangers by die Carolina-woonstelblok in ŉ swartsak gevind. Die fetus was vermoedelik drie maande ver in ontwikkeling.” Zwane het gesê ŉ nadoodse en ŉ geregtelike doodsondersoek word in albei gevalle gedoen. Geen verdagtes is nog geïdentifiseer nie en die ondersoeke duur voort. “Die polisie rig ŉ streng waarskuwing dat agterstraataborsies onwettig is en wetlik nie toelaatbaar is nie. Vroue met ongewensde swangerskappe word aangemoedig om na hul plaaslike klinieke of hospitale te gaan om wettige aborsies deur professionele personeel binne die bepalings van die wet te laat uitvoer.” Enigeen met inligting oor albei voorvalle kan die Pretoria-Wes-polisie by 012 386 4163 of Crime Stop by 08600 10111 bel.